Man glo erg aangerand deur verkeersbeamptesDeon Coetzer (52), ŉ inwoner van Middelburg in Mpumalanga, is glo erg aangerand deur ŉ groep verkeersbeamptes waarna hy vyf ure in ŉ polisiesel moes deurbring. LookLocal Middelburg berig dat Coetzer Dinsdag in sy huis se oprit deur die verkeersbeamptes aangerand is. Coetzer het glo by sy huis aangekom maar kon nie by sy oprit indraai nie aangesien daar ŉ ander motor gestaan het wat glo deur die verkeersbeamptes afgetrek is. Volgens Coetzer is dit die soveelste keer dat dit gebeur het. Daar het glo ŉ onderonsie tussen Coetzer en die verkeersbeamptes uitgebreek waarna een van die beamptes glo Coetzer se motorsleutel gegryp en weggehardloop het. Coetzer het die beampte glo aan sy hempskraag geruk waarna die beampte hom glo met die vuis in die gesig geslaan het. ŉ Groep verkeersmanne het Coetzer glo hierna erg aangerand. Hulle het hom glo geskop en geslaan en glo ook op hom gespring. Coetzer het in April vanjaar ŉ rugoperasie ondergaan. Coetzer se vrou Jane en hul 17-jarige seun Bertus het die geraas buite gehoor, uit die huis gehardloop en gesien hoe hy aangerand word. Jane is glo deur een van die verkeersbeamptes gedreig toe sy haar man te hulp gesnel het. Hy het glo aan haar gesê “dat sy nie die son sou sien opkom nie.” Coetzer is in hegtenis geneem en het vyf ure in ŉ sel deurgebring voor hy vrygelaat is. Hy het Woensdag in die hof verskyn op aanklag van dwarsboming van die gereg, verset en crimen injuria. Coetzer het intussen aanklagte van aanranding en diefstal teen die verkeersbeamptes aanhangig gemaak en opdrag gegee aan sy prokureur om ŉ siviele eis teen die Steve Tshwete verkeersdepartement in te stel. Lees meer hier.